Dagur leikskólans er 6. febrúar ár hvert og þá gera leikskólakennarar og nemendur þeirra sér dagamun . Frumkvöðlar leikskólakennara stofnuðu fyrstu samtök sín þennan dag árið 1950 og því er 60 ára afmæli þetta árið . Félag leikskólakennara fór af stað með þetta verkefni árið 2008 í samstarfi við menntamálaráðuneytið , Samband íslenskra sveitarfélaga og samtökin Heimili og skóla . Þar sem dag leikskólans ber upp á laugardag þetta árið var föstudagurinn 5. febrúar haldinn hátíðlegur í staðinn í leikskólunum á Akranesi . Ýmislegt skemmtilegt var gert í tilefni dagsins og á leikskólanum Vallarseli var sannkallaður lita - og gleðidagur . Allir fengu kórónur og skólinn var skreyttur í tilefni dagsins en hver deild hafði sinn lit . Í kaffitímanum var svo boðið upp á vöfflur og rjóma sem þessi rauðleitu leikskólabörn biðu spennt eftir þegar Skessuhorn heimsótti þau í dag .